รัฐบาลไทย-ข่าวทำเนียบรัฐบาล-สำนักงานบริหารหนี้สาธารณะชี้แจง ข้อสังเกตข้อกำหนดในการกู้เงินจากธนาคารเพื่อการพัฒนาแห่งเอเชีย
วันพฤหัสบดีที่ 7 ธันวาคม 2560
สํานักงานบริหารหนี้สาธารณะชี้แจง ข้อสังเกตข้อกําหนดในการกู้เงินจากธนาคารเพื่อการพัฒนาแห่งเอเชีย
สํานักงานบริหารหนี้สาธารณะชี้แจง ข้อสังเกตข้อกําหนดในการกู้เงินจากธนาคารเพื่อการพัฒนาแห่งเอเชีย
นางสาวศิรสา กันต์พิทยา รองผู้อํานวยการสํานักงานบริหารหนี้สาธารณะ รักษาราชการแทนผู้อํานวยการสํานักงานบริหารหนี้สาธารณะ สํานักงานบริหารหนี้สาธารณะ กระทรวงการคลัง ชี้แจงกรณีข้อสังเกตข้อกําหนดในการกู้เงินจากธนาคารเพื่อการพัฒนาแห่งเอเชีย (ADB) ตามที่คอลัมน์ บ้านเกิดเมืองนอน โดย สิริอัญญา นสพ. แนวหน้า หยิบยกความเห็นของ Siriwanna Jill ซึ่งโพสต์ผ่านเฟสบุ๊กใจความว่า เมื่อเดือน พ.ย. 60 มีรายงานข่าวว่า รัฐบาลได้ทําสัญญากู้ยืมเงินจาก ADB หรือธนาคารเพื่อการพัฒนาแห่งเอเชีย (ธนาคารที่ประเทศญี่ปุ่นเป็นผู้ถือหุ้นรายใหญ่) จํานวนประมาณแสนล้านบาท เพื่อจะนําเงินมาใช้ในการพัฒนา EEC โดยมีข้อกําหนดให้รัฐบาลไทยปฏิบัติตามที่นอกเหนือจากเรื่องอัตราดอกเบี้ย ดังนี้ 1) ประเทศไทยจะมีการปรับโครงสร้างภาคการเงินและพัฒนาตลาดทุน 2) ประเทศไทยจะแปรรูประบบการศึกษา โดยเฉพาะจะต้องจัดให้กิจกรรมทางวัฒนธรรมและภูมิปัญญาชุมชนออกไปจากระบบ 3) ประเทศไทยจะต้องแปรรูประบบสาธารณสุขและโรงพยาบาลระดับศูนย์ของรัฐ ออกนอกระบบราชการ และ 4) ประเทศไทยจะปรับโครงสร้างภาคเกษตรกรรมและการจัดการทรัพยากร ตั้งแต่เรื่องน้ํา ต้นน้ํา ที่ดิน ระบบทรัพยากร ระบบสินเชื่อ การตลาดและการวิจัย ทั้งนี้ข้อกําหนดดังกล่าว เป็นเรื่องน่าวิตกว่าจะทําให้ประเทศไทยเสียเปรียบและสร้างความเสียหายถึงขั้น เรียกว่า “ยกบ้าน ยกเมืองให้ต่างชาติ” และอาจขัดต่อรัฐธรรมนูญ ดังนั้นจึงเรียกร้องให้รัฐบาลชี้แจงข้อเท็จจริงกรณีดังกล่าวว่า ในการกู้ยืมเงินจาก ADB ครั้งล่าสุดนั้น ได้ทําความตกลงกับ ADB นอกเหนือไปจากอัตราดอกเบี้ยในเรื่องใดบ้าง นั้น สํานักงานบริหารหนี้สาธารณะขอชี้แจงดังนี้
1. หนี้สาธารณะคงค้าง ณ วันที่ 31 ตุลาคม 2560 มีจํานวน 6,305,654.60 ล้านบาท แบ่งออกเป็นหนี้ในประเทศ จํานวน 6,006,341.35 ล้านบาท หรือร้อยละ 95.25 ของยอดหนี้สาธารณะคงค้าง และหนี้ต่างประเทศ จํานวน 299,313.25 ล้านบาท หรือร้อยละ 4.75 ของยอดหนี้สาธารณะคงค้าง โดยเป็นเงินกู้จากธนาคารพัฒนาเอเชีย (Asian Development Bank: ADB) ซึ่งเป็นสกุลเงินดอลลาร์สหรัฐ จํานวน 7,888.91 ล้านบาท หรือคิดเป็นร้อยละ 2.64 ของยอดหนี้ต่างประเทศคงค้าง
2. ประเทศไทยได้ร่วมมือกับ ADB จัดทําแผนปฏิบัติการเพื่อการดําเนินงานของประเทศ (Country Operations Business Plan: COBP) ระยะ 3 ปี ซึ่งประกอบด้วยโครงการที่เป็นเงินกู้และความช่วยเหลือทางวิชาการ (Technical Assistance) โดยแผน COBP เป็นกรอบการดําเนินงานที่มีความยืดหยุ่น ไม่ได้มีข้อผูกมัดว่าจะต้องกู้เงินจาก ADB และไม่มีข้อกําหนดหรือเงื่อนไขให้ประเทศไทยต้องปฏิบัติตามแต่อย่างใด ทั้งนี้ โครงการที่อยู่ในแผน COBP เป็นโครงการที่อยู่ในสาขาต่างๆ ที่สอดคล้องกับแผนพัฒนาเศรษฐกิจและสังคมแห่งชาติ แผนยุทธศาสตร์ชาติ 20 ปี ของประเทศไทย และนโยบายรัฐบาล สําหรับโครงการเงินกู้ในแผน COBP ในปี 2561 – 2563 เป็นโครงการในสาขาวิทยาศาสตร์และเทคโนโลยี และสาขาการขนส่งมวลชน ไม่มีโครงการที่เกี่ยวข้องกับระเบียงเขตเศรษฐกิจภาคตะวันออก (Eastern Economic Corridor: EEC) สําหรับความช่วยเหลือทางวิชาการที่เป็นการให้ความช่วยเหลือเพื่อศึกษาทางเทคนิคและวิชาการแบบให้เปล่าในปี 2561 – 2563 เป็นโครงการเกี่ยวกับการพัฒนาบริการทางการเงินอย่างทั่วถึงเพื่อรองรับการเข้าสู่สังคมผู้สูงอายุ การปรับปรุงท่าอากาศยาน การศึกษาเรื่องการนําเทคโนโลยีมาพัฒนาการเกษตรให้มีประสิทธิภาพมากยิ่งขึ้นเพื่อรองรับการปฏิรูปสู่เกษตร 4.0 และการปรับปรุงประสิทธิภาพการดําเนินงานของระบบรถไฟ
3. สําหรับการกู้เงินจากต่างประเทศ โครงการจะต้องได้รับการอนุมัติจากคณะรัฐมนตรีให้ดําเนินโครงการและกู้เงินจากต่างประเทศ โดยกระทรวงการคลังจะพิจารณาต้นทุนและเงื่อนไขการกู้เงินเปรียบเทียบกับแหล่งเงินกู้ในประเทศและแหล่งเงินกู้ต่างประเทศอื่น ๆ เพื่อให้ได้เงื่อนไขที่ดีที่สุด และหากเป็นเงินกู้จากต่างประเทศ จะพิจารณาเงื่อนไขการบริหารความเสี่ยงจากอัตราแลกเปลี่ยน ความช่วยเหลือทางวิชาการ และระบบการบริหารจัดการและติดตามประเมินผลโครงการควบคู่ไปด้วย ทั้งนี้ กระทรวงการคลังจะต้องนําส่งร่างสัญญาเงินกู้และเอกสารที่เกี่ยวข้องให้สํานักงานอัยการสูงสุดพิจารณา และนําเสนอคณะรัฐมนตรีเห็นชอบร่างสัญญาเงินกู้ก่อนที่จะลงนามในสัญญาเงินกู้
ทั้งนี้ ที่ผ่านมากระทรวงการคลังไม่มีการลงนามในสัญญาเงินกู้ที่มีเงื่อนไขอันส่งผลให้ประเทศไทยเกิดความเสียเปรียบ และในปี 2560 ยังไม่มีการลงนามในสัญญาเงินกู้กับ ADB เพื่อดําเนินโครงการใด อีกทั้ง ประเทศไทยจัดอยู่ในกลุ่มประเทศที่มีรายได้ปานกลางระดับสูง (Upper-Middle Income Country) และไม่ได้อยู่ในภาวะวิกฤตทางเศรษฐกิจ จึงไม่มีความจําเป็นต้องกู้เงินจากต่างประเทศภายใต้ข้อกําหนดหรือเงื่อนไขพิเศษดังที่กล่าว
------------------------------------